b'\n_START_ARTICLE_\nSimpozij Obdobja\n_START_PARAGRAPH_\nSimpozij Obdobja je mednarodni slovenisti\xc4\x8dni znanstveni simpozij.\n_START_SECTION_\nOpis prireditve\n_START_PARAGRAPH_\nSimpozij Obdobja v slovenskem jeziku, literaturi in kulturi je zasnovan kot mednarodno znanstveno humanisti\xc4\x8dno sre\xc4\x8danje. Poleg doma\xc4\x8dih in tujih jezikoslovcev ter literarnih zgodovinarjev se ga udele\xc5\xbeujejo tudi strokovnjaki drugih humanisti\xc4\x8dnih ved. Simpozij je tradicionalna prireditev Oddelka za slovenistiko Filozofske fakultete v Ljubljani, ki tudi predlaga in izbere simpozijsko temo. Tridnevni simpozij poteka vsako leto (od leta 1979 do 1996 ter od leta 1999 naprej), najpogosteje v stavbi Univerze v Ljubljani na Kongresnem trgu.\n_START_SECTION_\nZgodovina\n_START_PARAGRAPH_\nZamisel za simpozij je dozorela sredi 70. let in je bila tesno povezana z \xc5\xbee ve\xc4\x8d kot desetletnim uspe\xc5\xa1nim delovanjem Seminarja slovenskega jezika, literature in kulture (v nadaljevanju SSJLK), ki je bil namenjen tujim slavistom, ki so na lektoratih slovenskega jezika na mati\xc4\x8dnih univerzah ali prek strokovne literature, prihajali v stik s slovenskega jezika. Ideja za simpozij se je pojavila ob 14. seminarju SSJLK, in sicer da naj bo znanstveni simpozij z udele\xc5\xbebo tujih slavistov odslej redna oblika dejavnosti seminarja slovenskega jezika, literature in kulture, izmeni\xc4\x8dno jezikoslovni in literarnozgodovinski. Po prvotni zamisli naj bi bil simpozij uvod v vsakoletni SSJLK, vendar s samostojno temo, razvil pa naj bi tudi svojo lastno notranjo logiko in ritem._NEWLINE_Ker je bil simpozij \xc5\xbee od za\xc4\x8detka usmerjen v sistemati\xc4\x8dno zaporedno obravnavo posameznih obdobij v razvoju slovenskega jezika, knji\xc5\xbeevnosti in kulture, je bil imenovan Simpozij Obdobja. \xc4\x8ceprav je bilo najprej mi\xc5\xa1ljeno, da se bo izmeni\xc4\x8dno usmerjal v jezikoslovje in literarno zgodovino, je bila notranja vsebinska trodelnost (tj. jezik, knji\xc5\xbeevnost, kultura) prevzeta od SSJLK. Vsakokratna tematika na simpozijih naj se ne bi obravnavala samo strogo v nacionalnem okviru, pa\xc4\x8d pa naj bi se raziskovali in osvetljevali tudi \xc5\xa1ir\xc5\xa1i primerjalni, tipolo\xc5\xa1ki, teoretski in zgodovinski vidiki ter konteksti. Na simpozijih naj bi se na novo pretresli dosedanji pogledi na obdobja in se aktualizirala njihova temeljna znanstvena vpra\xc5\xa1anja.'